મેટલવર્ક્સમાં કામ કરતી વેળાએ લેવાર્તોવે જોયેલું, કે તેના નિરીક્ષકો જરૂર પડ્યે તક સાધી લેતા હતા! તેમણે પણ તક સાધીને કહ્યું. “હેર કમાન્ડન્ટ, આપને જાણ કરવાની રજા માગતાં હું આપને જણાવું છું કે મિજાગરાંનો એ ઢગલો નાનકડો હોવાનું કારણ એ હતું, કે આજે સવારથી આ મશીનોને ફરીથી પ્રમાણિત કરવામાં આવી રહ્યાં હતાં. અને એ કારણસર, મિજાગરાં બનાવવાના કામને બદલે મને આ કોલસા ખસેડવાના કામ પર લગાવવામાં આવ્યો હતો.” આટલું કહેતાં જ લેવાર્તોવને એ પણ સમજાઈ ગયું, કે એમોન સાથેની રમતની શરતોનો લેવાર્તોવે ભંગ કર્યો હતો! સાપ-સીડીની રમતનો અંત જેમ છના દાણા પડ્યે જ આવી શકે, એમ આ રમતનો અંત પણ લેવાર્તોવને ખરેખર મારી નાખ્યા પછી જ આવી શકે તેમ હતો! જ્યારે અત્યારે તો રેબીએ એમોનનો પાસો જ સંતાડી દીધો હોય એવી પરિસ્થિતિ સર્જાઈ હતી, જેથી કોઈ નિષ્કર્ષ આવી શકે તેમ ન હતું! એમોનનો ડાબો હાથ છુટ્ટો જ હતો. એણે પોતાના એ છુટ્ટા ડાબા હાથે રેબીના ચહેરા પર એક મુક્કો જમાવી દીધો, રેબીના મોંમાં ફરી વળેલા લોહીનો સ્વાદે, રેબીની સુરક્ષાની ખાતરી તો આપી જ દીધી!